**ZAPISNIK 2. REDNE SEJE PARLAMENTA DIJAŠKE SKUPNOSTI ŠKOFIJSKE GIMNAZIJE VIPAVA V ŠOLSKEM LETU 2019/20**

Kraj in datum: ŠGV, avditorij, 24. 10. 2019, 2. šolska ura

Trajanje: 22 min

Predsedujoči: Domen Medvešček, predsednik DS

**PRISOTNOST**

Predstavniki: 1. a: Sara Lesar, Jon Devetak

 1. b: Sara Skvarč, Tadej Vovk

 1. c: Tonija Kobal, Matic Tomažič

 2. a: Lea Skočaj, Andraž Dimc

 2. b: Špela Marc, Nejc Adamič

 2. c: Lana Pizzoni, Matija Maiti

 3. a: Meta Mrevlje, Domen Medvešček

3. b: Eva Kovšca, Urška Kranjc

 3. c: Lucija Štremfelj, Meta Pregelj

 4. a: Marija De Luisa, Teja Medvešček

 4. b: Lucija Daolio, Nina Luznik

 4. c: Matej Turk, Jurij Marcos Marc

Mentorica DS: Petra Rep

**DNEVNI RED**

Predsedstvo DS je predlagalo naslednji dnevni red:

1. Potrditev dnevnega reda in pregled zapisnika prejšnje seje
2. Škofijske majice
3. Poročilo o poteku športnih medrazrednih turnirjev
4. Razprava o krajšem odmoru ob petkih
5. Predlogi, pripombe
6. Razno

**OPIS**

**K točki 1: Potrditev dnevnega reda in pregled zapisnika prejšnje seje**

Parlament je dnevni red, ki je bil predlagan s strani predsedstva, soglasno potrdil. Gospa Petra Rep je vprašala, ali so predlogi iz točke 8 zapisnika 1. seje bili uresničeni. Platno v učilnici 4. c še ni bilo popravljeno, so bile pa kupljene namizne luči za uporabo v dijaškem domu.

SKLEP: Parlament DS ŠGV potrdil dnevni red te seje ter zapisnik prejšnje seje.

**K točki 2: Škofijske majice**

Ker je med dijaki zanimanje za ponovni natis škofijskih puloverjev, je predsednik Dijaške skupnosti Domen Medvešček prisotne seznanil, da bo ta projekt s strani Dijaške skupnosti tudi letos izpeljan. Puloverje bo mogoče naročiti kmalu, dijaki pa bodo zanje plačali vnaprej. Cena bo okrog 15 €. Domen Medvešček je še dodal, da bo glede izdelave puloverjev v času jesenskih počitnic kontaktiral tiskarno, s katero je Dijaška skupnost že sodelovala v lanskem letu.

**K točki 3: Poročilo o poteku športnih medrazrednih turnirjev**

Gregor Adamič (3. a), organizator medrazrednih turnirjev, je sporočil, da se bodo do konca tedna končale vse tekme izločilnih bojev. Ob tem je še dodal, da bodo v naslednjih treh tednih potekale še ostale tekme v sklopu turnirja, finale pa bo potekal en teden kasneje. V decembru bodo tako že organizirane prve tekme košarkarskega turnirja, ki bo sledil nogometnemu. Gregor Adamič je pohvalil razrede, da njihove ekipe na tekme prihajajo pravočasno in tako medrazredni turnir poteka brez težav.

**K točki 4: Razprava o krajšem odmoru ob petkih** Predsednik DS Domen Medvešček je poročal, da so glede skrajšanega odmora ob petkih med dijaki različna mnenja. Povedal je, da je skrajšan odmor v interesu dijaškega doma, saj imajo tako dijaki več časa za kosilo v dijaškem domu, preden se odpravijo na avtobus. Ob uvedbi skrajšanega odmora se je tudi število prijav na kosilo ob petkih močno povečalo. Lucija Štremfelj (3. c) je kot predsednica domske skupnosti ob tem še dodala, da skrajšani odmor podpirajo tudi domski vzgojitelji. Lucija Daolio (4. b) je izrazila mnenje, da skrajšan odmor pomaga vsaj nekaterim domskim dijakom in se zato strinja, da bi se ohranil kot tak. Nina Luznik (4. b) je predlagala, da bi namesto 15 minut krajšega odmora (kar velikokrat povzroči dolgo vrsto za malico), zadnje tri ure ob petkih skrajšali za 5 minut. Mentorica DS Petra Rep je predlogu nasprotovala, saj v skladu s državnim pravilnikom - razen v izrednih primerih – ura pouka traja 45 min. Ob tem je dodala, da je ravnatelj stopil v stik s ponudnikom avtobusnih prevozov, če bi bilo možno uvesti dodatno linijo proti Postojni oz. Ljubljani ali kako drugače urediti, da bi lahko dijaki prej prispeli do Ljubljane (morda kombinacija z linijo Koper-Postojna-Ljubljana).
SKLEP: Ker nekaterim dijakom skrajšan odmor ob petkih pomaga, se je Dijaška skupnost odločila, da tej ureditvi ne bo nasprotovala, strinja pa se s predlogom za izboljšanje avtobusnih povezav.

**K točki 5: Predlogi, pripombe**

Predstavniki Dijaške skupnosti niso podali nobenega predloga ali pripombe. Domen Medvešček je predstavnikom razredov naročil, naj težave v razredih najprej povedo razrednikom in šele nato na seji Dijaške skupnosti.

**K točki 6: Razno**

**Zbiranje papirja za maturante**

Maturanti še naprej spodbujajo dijake k zbiranju odpadnega papirja, s katerim krijejo del stroškov maturantskega plesa.

**Ura v mansardi in glasbeni učilnici**

Lucija Štremfelj (3. c) je opozorila, da je med testom v zadnjem delu mansarde manjkala ura. Gospa Petra Rep je povedala, da bo za to poskrbljeno. Sara Skvarč (1. b) je ob tem dodala, da ura manjka tudi v glasbeni učilnici.

**Šolski ples**

Marija De Luisa (4. a) je predstavnike razredov seznanila, da bodo maturantje, v kolikor bo med dijaki zanimanje, organizirali šolski ples. Ples lani ni bil organiziran, saj ni bilo primernega datuma, med dijaki ni bilo interesa, med profesorji pa zaradi slabih preteklih izkušenj pripravljenosti za nadzor na plesu.

Andraž Dimc
tajnik DS

Petra Rep
mentorica DS

Domen Medvešček
predsednik DS